Twee dood tydens Oujaarsaand-skietery in Melville | Maroela Media
Twee dood tydens Oujaarsaand-skietery in Melville
Poppy's-restaurant in Melville (Foto: Google Maps)
Minstens twee persone is dood en ses persone beseer tydens 'n skietery op Nuwejaarsdag omstreeks 01:00 by 'n restaurant in Melville, Johannesburg.
Brig. Mathapelo Peters, woordvoerder van die polisie, het gesê 'n BMW-sportnutsvoertuig het van 7de Straat in die rigting van 'n restaurant gery en lukraak op klante, wat buite die restaurant gesit het, losgebrand. Agt persone is getref. "Twee persone is op die toneel dood en ses persone is na nabygeleë hospitale geneem. Twee van die ses persone is in 'n kritieke toestand. Albei die oorledenes is vroue tussen 30 en 40 jaar oud."
Maroela Media verneem die skietery het by Poppy's-restaurant plaasgevind. Inwoners het glo al verskeie klagtes ingedien oor die harde musiek van die restaurant en die tipe klante wat dit lok, maar die polisie het nog nie op die klagtes reageer nie.
Peters het gesê die polisie ondersoek twee sake van moord en ses sake van poging tot moord.
Lt.genl. Elias Mawela, provinsiale polisiekommissaris, het die voorval veroordeel. Hy het ondersoekbeamptes gemaan om seker te maak dat geen steen onaangeroer gelaat sal word nie om die oortreders op te spoor.
Enigiemand wat 'n ooggetuie was of meer inligting het oor die voorval word versoek om die polisie te kontak by 08600 10111 of stuur 'n wenk op die MySAPS-app.